-----------------------------------------------------------------------
  6. โครงการในอนาคต

  -----------------------------------------------------------------------

6.1 แผนการลงทุนในอนาคต

ปตท. มีแผนการลงทุนภายใน 5 ปีข้างหน้า (ปี 2550-2554 ) เป็นเงินรวมประมาณ 209,151
ล้านบาท โดยมีสรุปรายละเอียดประมาณการใช้เงินรายปี ดังนี้

หน่วย : ล้านบาท

  --------------------- -------- -------- -------- -------- -------- ---------
  ธุรกิจ                  ปี 2550   ปี 2551   ปี 2552   ปี 2553   ปี 2554   รวม

  ก๊าซธรรมชาติ            43,783   45,178   44,139   30,228   11,570   174,898

  น้ำมัน                  2,468    1,237    1,053    1,083    1,034    6,875

  บริษัทร่วมทุน – ก๊าซฯ      4,759    3,436    3,195    2,410    -        13,800

  - น้ำมัน                712      -        -        -        -        712

  - ปีโตรเคมีและการกลั่น    4,465    2,913    1,859    8        8        9,253

  - สำนักงานใหญ่          545      -        -        -        -        545

  สำนักงานใหญ่ และอื่นๆ     854      817      513      445      439      3,068

  รวม                   57,586   53,581   50,759   34,174   13,051   209,151
  --------------------- -------- -------- -------- -------- -------- ---------

ทั้งนี้ เงินลงทุนส่วนใหญ่ จะเป็นการลงทุนในกลุ่มธุรกิจก๊าซธรรมชาติ
ซึ่งเป็นการลงทุนในโครงการใหญ่เพื่อสร้างมูลค่าเพิ่มทางธุรกิจ ได้แก่
โครงการวางท่อส่งก๊าซธรรมชาติตามแผนแม่บทระบบท่อส่งก๊าซธรรมชาติ ฉบับที่ 3
ซึ่งได้รับความเห็นชอบจากคณะกรรมการนโยบายพลังงานแห่งชาติแล้ว และคณะกรรมการ
ปตท.ในการประชุมครั้ง 12/2549 วันที่ 21 ธันวาคม 2549
ได้มีมติอนุมัติการดำเนินงานและเงินลงทุนเรียบร้อยแล้ว เช่น โครงการท่อส่งก๊าซฯระยอง--วังน้อย
โครงการปรับปรุงโรงแยกก๊าซฯ 2 และ 3 โครงการโรงแยกก๊าซฯ หน่วยที่ 6
โครงการก่อสร้างสถานี NGV เป็นต้น ส่วนการลงทุนในบริษัทร่วมทุน ได้แก่ บริษัท พีทีที แอลเอ็นจี
จำกัด บริษัท พีทีที อาซาฮี เคมิคอล จำกัด เป็นต้น

แหล่งเงินหลักที่ ปตท. คาดว่าจะนำมาใช้ในการลงทุนตามแผนดังกล่าวข้างต้น
จะมาจากเงินสดจากการดำเนินงาน รวมถึงจากการก่อหนี้ทั้งระยะสั้นและระยะยาว
โดยคาดว่าจะได้รับผลตอบแทนการลงทุนในอัตราไม่ต่ำกว่าร้อยละ 15

อนึ่ง แผนการลงทุนข้างต้นไม่รวมถึงแผนการลงทุนของ ปตท.สผ. และ PTTCH
โดยแผนการลงทุนของ ปตท.สผ. ซึ่งประกอบด้วยรายจ่ายลงทุน (Capital Expenditure)
และรายจ่ายดำเนินงาน (Operating Expenditure) และแผนการลงทุนของPTTCH ภายใน 5
ปี ข้างหน้า (ปี 2550-2554) เป็นเงินรวมประมาณ 191,514 ล้านบาท และ 52,718 ล้านบาท
ตามลำดับ โดยมีรายละเอียดดังนี้

หน่วย:ล้านบาท

  ------------ --------- --------- --------- --------- -------- ----------
               2550      2551      2552      2553      2554     รวม

  ปตท.สผ ^(1/) 57,281    53,309    38,049    23,054    19,821   191,514

  PTTCH ^(2/)  24,586    18,197    6,406     1,799     1,730    52,718
  ------------ --------- --------- --------- --------- -------- ----------

1/ ข้อมูลจากเอกสารนำเสนอนักวิเคราะห์/นักลงทุนของ ปตท.สผ. วันที่ 6 กุมภาพันธ์ 2550

2/ ข้อมูลจากเอกสารนำเสนอนักวิเคราะห์/นักลงทุนของ PTTCH วันที่ 6 มีนาคม 2550

6.2 โครงการหลักในอนาคต

6.2.1 โครงการระบบท่อส่งก๊าซธรรมชาติ (Transmission Pipeline)

คณะรัฐมนตรี เมื่อวันที่ 9 ธันวาคม 2546 มีมติเห็นชอบตามมติคณะกรรมการนโยบายแห่งชาติ
(กพช.) เมื่อวันที่
26 พฤศจิกายน 2546 ในการขยายระบบท่อส่งก๊าซธรรมชาติ
ตามแผนแม่บทระบบท่อส่งก๊าซธรรมชาติฉบับที่ 3 พ.ศ. 2544 - 2554 (ปรับปรุง) จำนวน 10
โครงการ โดยแบ่งการลงทุนเป็น 2 ระยะ
เพื่อใช้เป็นกรอบการลงทุนในการก่อสร้างระบบท่อส่งก๊าซธรรมชาติ

ต่อมาคณะรัฐมนตรี เมื่อวันที่ 24 สิงหาคม 2547 มีมติเห็นชอบตามมติคณะกรรมการนโยบายแห่งชาติ
(กพช.) เมื่อวันที่ 28 กรกฎาคม 2547 ในแผนพัฒนากำลังการผลิตไฟฟ้าของประเทศไทย พ.ศ.
2547-2558 (PDP 2004) ของการไฟฟ้าฝ่ายผลิตแห่งประเทศไทย หรือ กฟผ.
โดยความต้องการไฟฟ้ามีการขยายตัวเพิ่มขึ้นตามการขยายตัวทางเศรษฐกิจ
จากอัตราการขยายตัวเฉลี่ยประมาณร้อยละ 4.5 ต่อปีตามแผน PDP 2003
เป็นเฉลี่ยประมาณร้อยละ 6.5 ต่อปีตามแผน PDP 2004
ซึ่งมีผลให้ความต้องการก๊าซธรรมชาติเพื่อใช้เป็นเชื้อเพลิงในการผลิตไฟฟ้าเพิ่มสูงขึ้นและเร็วขึ้นจากแผนเดิม
กอปรกับความต้องการก๊าซธรรมชาติในภาคอุตสาหกรรมและโรงแยกก๊าซธรรมชาติได้มีการปรับขยายตัวเพิ่มขึ้นตามการประมาณการการขยายตัวของเศรษฐกิจในปัจจุบัน
ปตท.จึงจำเป็นต้องทบทวนรายละเอียดแผนแม่บทระบบท่อส่งก๊าซธรรมชาติ ฉบับที่ 3 พ.ศ.
2544-2554 (ปรับปรุง) เพื่อให้สอดคล้องกับประมาณการความต้องการก๊าซธรรมชาติล่าสุดข้างต้น
โดย ปตท. จะได้เพิ่มขีดความสามารถของระบบท่อส่งก๊าซธรรมชาติทั้งในทะเลและบนบก
และเร่งการดำเนินโครงการในระยะที่ 2

ทั้งนี้การทบทวนแผนแม่บทระบบท่อส่งก๊าซธรรมชาติ ฉบับที่ 3 พ.ศ. 2544-2554 (ปรับปรุง)
ได้รับอนุมัติจากคณะรัฐมนตรี เมื่อวันที่ 17 พฤษภาคม 2548
เพื่อใช้เป็นกรอบในการลงทุนก่อสร้างระบบท่อส่งก๊าซธรรมชาติจำนวน 11 โครงการ
ในวงเงินลงทุนรวมทั้งสิ้น 157,102 ล้านบาท โดยแบ่งการลงทุนเป็น 3 ระยะดังนี้

โครงการในระยะที่ 1

-   โครงการติดตั้งหน่วยเพิ่มความดันที่ Block Valve West 7 (BVW#7) จังหวัดกาญจนบุรี
    เพื่อเพิ่มความสามารถในการรับและส่งก๊าซธรรมชาติเพิ่มเติมจากสหภาพเมียนมาร์ สูงสุด
    1,300 ล้านลูกบาศก์ฟุตต่อวัน ซึ่งโครงการดังกล่าวแล้วเสร็จในเดือนกรกฎาคม 2549

-   โครงการท่อส่งก๊าซธรรมชาติไทรน้อย-โรงไฟฟ้าพระนครเหนือและพระนครใต้
    หรือเดิมเรียกว่าโครงการท่อส่งก๊าซธรรมชาติรอบกรุงเทพฯ และปริมณฑล
    เพื่อเป็นการรองรับความต้องการใช้ก๊าซธรรมชาติของโครงการโรง
    ไฟฟ้าพลังความร้อนร่วมพระนครเหนือและพระนครใต้รวมทั้งการใช้ในภาคอุตสาหกรรม
    และคมนาคมขนส่ง เพื่อช่วยลดมลภาวะในบริเวณกรุงเทพมหานคร และปริมณฑล ปตท.
    มีโครงการที่จะวางท่อส่งก๊าซธรรมชาติขนาดเส้นผ่าศูนย์กลาง 30 นิ้ว เป็นระยะทางประมาณ
    70 กิโลเมตร โดยจะเชื่อมจากท่อส่งก๊าซธรรมชาติราชบุรี-วังน้อย ที่อำเภอไทรน้อย
    ไปยังโรงไฟฟ้าพระนครใต้ และท่อส่งก๊าซธรรมชาติขนาดเส้นผ่าศูนย์กลาง 20 นิ้ว
    เป็นระยะทาง 10 กิโลเมตร จากบางใหญ่ไปยังโรงไฟฟ้าพระนครเหนือ
    มีความสามารถในการส่งก๊าซธรรมชาติสูงสุดรวม 480 ล้านลูกบาศก์ฟุตต่อวัน
    คาดว่าระบบท่อส่งก๊าซฯ
    จากไทรน้อยไปยังโรงไฟฟ้าพระนครใต้จะแล้วเสร็จเริ่มส่งก๊าซธรรมชาติได้ในไตรมาสที่ 4 ปี
    2549
    และส่วนที่ต่อไปยังโรงไฟฟ้าพระนครเหนือจะแล้วเสร็จพร้อมกับโครงการปรับปรุงโรงไฟฟ้าพระนครเหนือของ
    กฟผ.

-   โครงการติดตั้งหน่วยเพิ่มความดันสำรองที่เขตปฏิบัติการระบบท่อส่งก๊าซธรรมชาติ
    จังหวัดราชบุรี
    เพื่อเพิ่มเสถียรภาพและความยืดหยุ่นในการส่งก๊าซธรรมชาติจากสหภาพเมียนมาร์ไปยังผู้ใช้ก๊าซธรรมชาติในส่วนกลาง
    ซึ่งโครงการแล้วเสร็จและเริ่มดำเนินงานเมื่อต้นเดือนพฤษภาคม 2549

-   โครงการท่อส่งก๊าซธรรมชาติเส้นที่ 3 ในทะเลและบนบก ซึ่งประกอบด้วย

-   โครงการก่อสร้างแท่นพักท่อพีอาร์พี (PTT Riser Platform – PRP)
    คาดว่าโครงการจะแล้วเสร็จประมาณกลางปี 2550

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว จากแท่นพักท่อพีอาร์พี
    ต่อไปยังจังหวัดระยอง เป็นระยะทาง 418 กิโลเมตร
    มีความสามารถในการส่งก๊าซธรรมชาติสูงสุด 700 ล้านลูกบาศก์ฟุตต่อวัน และจะเพิ่มขึ้นเป็น
    1,900 ล้านลูกบาศก์ฟุตต่อวัน ภายหลังติดตั้งหน่วยเพิ่มความดันในทะเล
    คาดว่าโครงการจะแล้วเสร็จเริ่มส่งก๊าซธรรมชาติได้ประมาณต้นปี 2550

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว
    จากแหล่งอาทิตย์ไปยังแท่นพักท่อ
    พีอาร์พี เป็นระยะทาง 200 กิโลเมตร มีความสามารถในการส่งก๊าซธรรมชาติสูงสุด 1,500
    ล้านลูกบาศก์ฟุตต่อวัน คาดว่าโครงการจะแล้วเสร็จเริ่มส่งก๊าซธรรมชาติได้ประมาณกลางปี
    2550

-   โครงการวางท่อส่งก๊าซธรรมชาติบนบกขนาดเส้นผ่าศูนย์กลาง 36 นิ้ว
    จากระยองเพื่อเชื่อมกับระบบท่อคู่ขนานบนบกที่สถานีเพิ่มความดันบางปะกง เป็นระยะทางรวม
    110 กิโลเมตร ความสามารถในการส่งก๊าซธรรมชาติสูงสุด 400 ล้านลูกบาศก์ฟุตต่อวัน
    และจะเพิ่มขึ้นเป็น 1,200 ล้านลูกบาศก์ฟุตต่อวัน ภายหลังติดตั้งหน่วยเพิ่มความดัน
    บนบก ซึ่งโครงการแล้วเสร็จและเริ่มส่งก๊าซธรรมชาติได้เมื่อเดือนมีนาคม 2549

  โครงการระยะที่ 2

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว
    จากแหล่งเจดีเอไปยังแหล่งอาทิตย์ เป็นระยะทาง 95 กิโลเมตร
    มีความสามารถในการส่งก๊าซธรรมชาติสูงสุดรวม 1,000 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณกลางปี 2550

-   โครงการติดตั้งหน่วยเพิ่มความดันของท่อส่งก๊าซธรรมชาติเส้นที่ 3 ทั้งในทะเลและบนบก
    เพื่อเพิ่มความสามารถในการส่งก๊าซธรรมชาติสูงสุด โดยคาดว่าจะแล้วเสร็จประมาณกลางปี
    2551 และต้นปี 2550 ตามลำดับ

-   โครงการวางท่อส่งก๊าซธรรมชาติบนบกขนาดเส้นผ่าศูนย์กลาง 36 นิ้ว จากอำเภอวังน้อย
    ไปยังอำเภอแก่งคอย จังหวัดสระบุรี เป็นระยะประมาณ 80 กิโลเมตร
    มีความสามารถในการส่งก๊าซธรรมชาติสูงสุดรวม 510 ล้านลูกบาศก์ฟุตต่อวัน
    คาดว่าโครงการจะแล้วเสร็จเริ่มส่งก๊าซธรรมชาติได้สิ้นปี 2549

-   โครงการติดตั้งหน่วยเพิ่มความดันระหว่างทาง
    เพื่อเพิ่มความสามารถในการส่งก๊าซธรรมชาติจากวังน้อยของท่อส่งก๊าซธรรมชาติบนบก
    ในการส่งก๊าซธรรมชาติจากอ่าวไทยไปยังราชบุรีและโครงการท่อส่งก๊าซธรรมชาติไทรน้อย-พระนครใต้/พระนครเหนือ
    โดยคาดว่าจะแล้วเสร็จประมาณต้นปี 2552

-   โครงการวางท่อส่งก๊าซธรรมชาติบนบกขนาดเส้นผ่าศูนย์กลาง 36 นิ้ว จากจังหวัดระยอง
    ไปยังอำเภอวังน้อย จังหวัดอยุธยา เป็นระยะประมาณ 220 กิโลเมตร
    มีความสามารถในการส่งก๊าซธรรมชาติสูงสุดรวม 1,100 ล้านลูกบาศก์ฟุตต่อวัน
    คาดว่าโครงการจะแล้วเสร็จเริ่มส่งก๊าซธรรมชาติได้ต้นปี 2554

  โครงการในระยะที่ 3

-   โครงการวางท่อส่งก๊าซธรรมชาติในทะเลและบนบกขนาดเส้นผ่าศูนย์กลาง 32 นิ้ว
    จากจุดเชื่อมต่อจากท่อส่งก๊าซธรรมชาติเส้นที่ 3 ในทะเล
    ไปยังเขตปฏิบัติการระบบท่อส่งก๊าซธรรมชาติ จังหวัดราชบุรี ระยะทางรวม 280 กิโลเมตร
    มีความสามารถในการส่งก๊าซธรรมชาติสูงสุดรวม 500 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2555

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 16 นิ้ว
    จากท่อส่งก๊าซธรรมชาติในทะเลเส้น
    ที่ 3 ไปยังอำเภอทับสะแก จังหวัดประจวบคีรีขันธ์ เป็นระยะทาง 150 กิโลเมตร
    มีความสามารถในการส่งก๊าซธรรมชาติสูงสุดรวม 100 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2555

แผนแม่บทระบบท่อส่งก๊าซธรรมชาติดังกล่าว
จะช่วยเพิ่มขีดความสามารถสูงสุดของระบบท่อส่งก๊าซธรรมชาติทั้งฝั่งตะวันออกและฝั่งตะวันตกของ
ปตท.(รวมท่อส่งก๊าซฯจากแหล่งน้ำพอง) จาก 3,660 ล้านลูกบาศก์ฟุตต่อวัน (ณ ค่าความร้อนจริง)
(ณ 31 ธันวาคม 2549) เพิ่มเป็น 5,560 ล้านลูกบาศก์ฟุตต่อวัน (ณ ค่าความร้อนจริง)

ทั้งนี้ ปตท. ได้ดำเนินการขอรับการส่งเสริมการลงทุนจากคณะกรรมการส่งเสริมการลงทุน (BOI)
ซึ่งคณะกรรมการส่งเสริมการลงทุน เมื่อวันที่ 27 กรกฎาคม 2547
มีมติเห็นชอบให้การส่งเสริมการลงทุนโครงการท่อส่งก๊าซธรรมชาติไทรน้อยโรงไฟฟ้าพระนครใต้
และ เมื่อวันที่ 27 ธันวาคม 2547 มีมติเห็นชอบให้การส่งเสริมการลงทุนกับโครงการต่างๆ
ตามแผนแม่บทระบบท่อส่งก๊าซธรรมชาติดังนี้

-   โครงการท่อส่งก๊าซธรรมชาติเส้นที่ 3 ในทะเลและบนบก

-   โครงการท่อส่งก๊าซธรรมชาติในทะเล จากแหล่งเจดีเอ - แหล่งอาทิตย์

-   โครงการติดตั้งหน่วยเพิ่มความดันของท่อส่งก๊าซธรรมชาติเส้นที่ 3 ทั้งในทะเลและบนบก

-   โครงการท่อส่งก๊าซธรรมชาติวังน้อย – แก่งคอย

6.2.2 โครงการโรงแยกก๊าซธรรมชาติ

คณะกรรมการบริษัท ปตท. จำกัด (มหาชน) ได้อนุมัติให้ ปตท.ดำเนินโครงการโรงแยกก๊าซอีเทน
ซึ่งมีกำลังการผลิต
อีเทนจำนวน 630,000 ตันต่อปี และโครงการโรงแยกก๊าซธรรมชาติหน่วยที่ 6 ขนาด 800
ล้านลูกบาศก์ฟุตต่อวัน ซึ่งมีกำลังการผลิตอีเทนจำนวน 630,000 ตันต่อปี ก๊าซปิโตรเลียมเหลว
(LPG) จำนวน 1,030,000 ตันต่อปี และ ก๊าซโซลีนธรรมชาติ (NGL) จำนวน 180,000 ตันต่อปี
โดยอีเทนที่ผลิตได้จากโครงการทั้งสองจะจำหน่ายเป็นวัตถุดิบให้โครงการอีเทนแครกเกอร์
(Ethane Cracker) ของบริษัท พีทีที โพลีเอทิลีน จำกัด (PTTPE) ทั้งนี้
โครงการโรงแยกก๊าซอีเทนคาดว่าจะสามารถดำเนินการผลิตเชิงพาณิชย์ได้ในปลายปี พ.ศ. 2552
และ โครงการโรงแยกก๊าซธรรมชาติหน่วยที่ 6
คาดว่าจะสามารถดำเนินการผลิตเชิงพาณิชย์ได้ในกลางปี พ.ศ. 2553

6.2.3 การจัดตั้งบริษัท ปตท. ท่อส่งก๊าซธรรมชาติ จำกัด จัดเป็นกิจกรรมที่ให้ความสำคัญเป็นพิเศษ

คณะรัฐมนตรีมีมติเมื่อวันที่ 10 กรกฎาคม 2544
เห็นชอบแนวทางการปรับโครงสร้างกิจการก๊าซธรรมชาติของประเทศไทยในระยะยาว
โดยในส่วนกิจการระบบท่อส่งก๊าซธรรมชาติ ได้มอบหมายให้ ปตท.
รับไปดำเนินการแยกกิจการท่อส่งก๊าซธรรมชาติออกจากกิจการจัดหาและจำหน่าย
ในลักษณะการแบ่งแยกตามบัญชี (Accounting Separation) ก่อนนำ
ปตท.เข้าระดมทุนในตลาดหลักทรัพย์แห่งประเทศไทย และดำเนินการแยกกิจการตามกฎหมาย
(Legal Separation) ภายใน 1 ปี หลังการนำ ปตท. เข้าระดมทุนในตลาดหลักทรัพย์ฯ

ปตท.
ได้ดำเนินการเตรียมความพร้อมในการแยกกิจการท่อส่งก๊าซธรรมชาติออกจากกิจการจัดหาและจำหน่ายก๊าซธรรมชาติของ
ปตท. โดยได้มีการจัดโครงสร้างบริหารและระบบงานรองรับการแยกกิจการ
การจัดแบ่งแยกทรัพย์สินและการแบ่งแยกทางบัญชี
รวมทั้งการทำร่างสัญญาในการดำเนินการระหว่างกิจการทั้งสอง
นอกจากนี้ได้มีการประสานงานกับสำนักงานนโยบายและแผนพลังงาน (สนพ.) และหน่วยงานต่างๆ
ของภาครัฐที่เกี่ยวข้อง เพื่อหาแนวทางที่ชัดเจนในการขอยกเว้นภาษีต่างๆ อากรแสตมป์
และค่าธรรมเนียมที่จะเกี่ยวข้องใดๆ ที่จะเกิดขึ้นจากการแยกกิจการตามมติคณะรัฐมนตรี เมื่อวันที่
25 กันยายน 2544 เนื่องจากเป็นการดำเนินธุรกิจต่อไปอย่างต่อเนื่อง อย่างไรก็ตาม
คณะรัฐมนตรีเมื่อวันที่ 9 กันยายน 2546 และ 9 ธันวาคม 2546
ได้มีมติเห็นชอบการทบทวนการปรับโครงสร้างกิจการไฟฟ้า
โดยให้ชะลอการจัดตั้งตลาดกลางซื้อขายไฟฟ้า และเห็นชอบการปรับโครงสร้างไฟฟ้าในรูปแบบ
Enhanced Single Buyer โดยได้มีการจัดตั้งหน่วยงานกำกับดูแล
ดังนั้นการดำเนินการแยกกิจการท่อส่งก๊าซธรรมชาติออกจากกิจการจัดหาและจำหน่าย
จึงได้ชะลอออกไป เพื่อพิจารณาปรับปรุงให้สอดคล้องกับ
ทิศทางการแปรรูปรัฐวิสาหกิจของประเทศ ซึ่ง ปตท. ก็มีความพร้อมที่จะดำเนินการตามนโยบายรัฐ
ทั้งนี้ ปัจจุบันกิจการท่อส่งก๊าซธรรมชาติ
ยังคงอยู่ภายใต้การกำกับดูแลของคณะกรรมการนโยบายพลังงานแห่งชาติ (กพช.) และ สนพ.
โดยโครงสร้างราคาจำหน่ายก๊าซธรรมชาติให้กับกลุ่มผู้ผลิตไฟฟ้า
และอัตราค่าบริการส่งก๊าซธรรมชาติยังคงเป็นไปตามประกาศ กพช. ฉบับที่ 1 พ.ศ. 2544
เรื่องหลักเกณฑ์การกำหนดราคาก๊าซธรรมชาติ และอัตราค่าบริการส่งก๊าซธรรมชาติ
ดังนั้นการชะลอการแยกกิจการท่อส่งก๊าซธรรมชาติ
จึงไม่เกิดผลกระทบหรือผลเสียหายต่อผู้บริโภคแต่ประการใด

นอกจากนี้คณะรัฐมนตรี เมื่อวันที่ 21 พฤศจิกายน 2549 ได้มีมติเห็นชอบตามมติ กพช. เมื่อวันที่ 6
พฤศจิกายน 2549 เรื่อง แนวทางการกำกับดูแลกิจการไฟฟ้าและก๊าซธรรมชาติ
โดยเห็นควรให้มีการยกร่างพระราชบัญญัติการประกอบกิจการพลังงาน พ.ศ. ....
โดยให้มีการกำกับดูแลที่ครอบคลุมถึงกิจการไฟฟ้าและกิจการก๊าซธรรมชาติ
มีการแยกบทบาทการกำกับดูแล และการกำหนดนโยบายออกจากกันอย่างชัดเจน
เพื่อให้งานการกำกับดูแลกิจการพลังงานมีความเป็นอิสระ
และมีประสิทธิผลและประสิทธิภาพสูงสุดในระยะยาวต่อไป
ซึ่งกิจการท่อส่งก๊าซธรรมชาติจะเป็นหนึ่งในกิจการก๊าซธรรมชาติที่จะอยู่ภายใต้การกำกับดูแลตามพระราชบัญญัติดังกล่าว

6.2.4. โครงการก๊าซธรรมชาติสำหรับยานยนต์ (Natural Gas for Vehicle หรือ NGV)

เพื่อส่งเสริมการใช้ก๊าซธรรมชาติให้เป็นเชื้อเพลิงทางเลือกในภาคขนส่ง
ลดผลกระทบต่อสภาพเศรษฐกิจอันเนื่องมาจากราคาน้ำมันดิบและน้ำมันสำเร็จรูปในตลาดโลกได้ปรับตัวสูงขึ้นอย่างต่อเนื่อง
ลดผลกระทบต่อสิ่งแวดล้อม
รวมถึงเป็นการสนับสนุนยุทธศาสตร์พลังงานของประเทศที่สนับสนุนให้ใช้เชื้อเพลิงที่สามารถจัดหาได้จากแหล่งภายในประเทศ
ปตท. ได้เริ่มนำ NGV มาใช้เป็นเชื้อเพลิงให้กับรถโดยสารประจำทาง NGV ของ
องค์การขนส่งมวลชนกรุงเทพ (ขสมก.) ตั้งแต่ปี 2536 และมีการขยายตลาด NGV
อย่างต่อเนื่องจน ณ 31 ธันวาคม 2549 มียานยนต์ที่ใช้ NGV ประมาณ 25,371 คัน
โดยมีสถานีบริการก๊าซ NGV ที่เปิดให้บริการแล้ว 102 สถานี กรุงเทพและปริมณฑล 72 สถานี
ต่างจังหวัด 30 สถานี และปัจจุบันยอดจำหน่าย NGV ประมาณ 14 ล้านลูกบาศก์ฟุต/วัน โดย ปตท.
มีเป้าหมายให้ใช้ก๊าซธรรมชาติทดแทนน้ำมันในภาคขนส่ง 19% เป็นปริมาณประมาณ 509
ล้านลูกบาศก์ฟุต/วัน ในปี 2554

ทั้งนี้เพื่อเป็นการช่วยประเทศชาติประหยัดการนำเข้าน้ำมันเพื่อใช้ในภาคการขนส่ง ปตท.
ได้จัดทำแผนแม่บทเร่งรัดขยายการใช้ ก๊าซธรรมชาติในรถยนต์โดยมีเป้าหมายในปี 2554
มีรถยนต์ใช้ NGV จำนวน 256,600 คัน และมีสถานีบริการ 535 สถานี
โดยมีผลตอบแทนตลอดอายุโครงการประมาณ 12% ขณะนี้
ปตท.ได้จัดทำกิจกรรมส่งเสริมการขายต่างๆ เช่นโครงการ NGV เพื่อคุณ
สนับสนุนค่าติดตั้งให้ประชาชน 10,000 บาท/ คัน
ตลอดจนอำนวยความสะดวกในด้านสินเชื่อสามารถยื่นเอกสารขอสินเชื่อธนาคารธนชาตได้ ณ
สถานที่ติดตั้ง โครงการแท็กซี่ LPG และแท็กซี่ใหม่ใช้ NGVโดย ปตท.สนับสนุนค่าติดตั้งอุปกรณ์ NGV
และถัง NGV ให้ผู้ขับแท็กซี่ ไม่เกิน 45,000 บาท/คัน และมีแผนการขยายสถานีทั้งในเขตกรุงเทพ
ปริมณฑล และภูมิภาค ตามแนวถนนสายหลักและตามแนวท่อส่งก๊าซฯ ของ ปตท.
รวมทั้งในอู่จอดรถของ Fleet ต่างๆ
นอกจากนี้ยังอยู่ในระหว่างศึกษาการใช้ก๊าซธรรมชาติในรูปของเหลว LNG
ในรถยนต์อีกด้วยเพื่อเพิ่มศักยภาพในการขนส่งก๊าซฯ ไปยังพื้นที่ยังไม่มีท่อส่งก๊าซฯผ่าน

เนื่องจากค่าดัดแปลงอุปกรณ์ NGV มีราคาค่อนข้างสูง ปตท. ตระหนักถึงภาระของผู้บริโภค
ดังนั้นจึงจัดตั้งเงินทุนหมุนเวียน ขึ้น 7,000 ล้านบาท (ปตท. 5,000 ล้านบาท และ สนพ. 2,000
ล้านบาท) เพื่อให้ผู้บริโภคมีแหล่งเงินกู้เพื่อการดัดแปลง/ติดตั้ง NGV
โดยมีดอกเบี้ยต่ำและเงื่อนไขผ่อนผันต่อผู้กู้ ผ่าน 9 ธนาคาร ( กรุงเทพ ,กสิกรไทย,
ไทยธนาคาร, ไทยพาณิชย์, กรุงไทย, กรุงศรีอยุธยา, ทหารไทย, ออมสิน, ธนชาต)
ปัจจุบันสามารถปล่อยสินเชื่อได้ทั้งสิ้น 204 ล้านบาท เป็นกลุ่มลูกค้ารายใหญ่ 6 ราย วงเงิน 187
ล้านบาท รายย่อย 277 ราย วงเงิน 17 ล้านบาท
และอยู่ระหว่างพิจารณาดำเนินการอนุมัติลูกค้ารายใหญ่อีก 4 ราย วงเงิน 172 ล้านบาท
สำหรับเงินทุนหมุนเวียนที่บริหารผ่านคณะกรรมการบริหารเงินทุนหมุนเวียนฯ ของ ปตท. อนุมัติแล้ว
2 บริษัท วงเงิน 38 ล้านบาท และอยู่ระหว่างพิจารณาอนุมัติอีก 14 บริษัท วงเงินรวม 459
ล้านบาท

นอกจากนี้ ปตท. ยังมีโครงการทดลองใช้ NGV ในยานพาหนะชนิดอื่น ได้แก่ เรือเฟอรี่เกาะช้าง,
เรือด่วนเจ้าพระยา ปัจจุบันทำการดัดแปลงเรือเฟอรี่แล้ว 3 ลำ
ซึ่งผลการทดลองใช้เป็นที่น่าพอใจสามารถประหยัดต้นทุนค่าเชื้อเพลิงได้ 40%
จะทำการขยายผลการติดตั้งต่อไปอีก 2 ลำ

6.2.5 บริษัท พีทีที ฟีนอล (PTT Phenol)

ปัจจุบันประเทศไทยต้องนำเข้า Phenol ปีละประมาณ 150,000 ตัน ซึ่งนำมาใช้ในการผลิต
Bis-phenol A (BPA) และ Polycarbonate (PC) ตามลำดับ
ปตท.ได้เล็งเห็นโอกาสในการผลิต Phenol เพื่อทดแทนการนำเข้า รวมทั้งการผลิต Phenol
ต้องใช้เบนซินและโพรพิลีนเป็นวัตถุดิบในการผลิต ซึ่งในกลุ่มปิโตรเคมีของ
ปตท.เองมีการผลิตทั้งเบนซินและโพรพิลีนอยู่แล้ว การลงทุนผลิตสาร Phenol
จึงนับเป็นการเพิ่มมูลค่าให้กับผลิตภัณฑ์ในกลุ่มปิโตรเคมีของ ปตท.อีกด้วย

เมื่อวันที่ 26 กุมภาพันธ์ 2547คณะกรรมการ ปตท. มีมติอนุมัติให้
ปตท.ร่วมลงทุนสร้างโรงงานผลิตสาร Phenol ขนากำลังผลิต 200,000 ตันต่อปี
โดยจะใช้โพรพิลีนจากบริษัท PTTCH ปริมาณ 95,000 ตันต่อปี และเบนซินจาก ATC ปริมาณ
180,000 ตันต่อปีเป็นวัตถุดิบ โดยมีวงเงินลงทุนทั้งหมด 200 ล้านเหรียญสหรัฐฯ
ซึ่งเป็นการร่วมทุนระหว่าง ปตท., NPC, TOC และ ATC ในสัดส่วนร้อยละ 40 : 20 : 20 :
20 ตามลำดับ และมีการจัดตั้งบริษัท พีทีที ฟีนอล จำกัด เมื่อวันที่ 4 มิถุนายน 2547

เมื่อวันที่ 7 ธันวาคม 2548 จากการควบบริษัทระหว่าง NPC กับ TOC เป็นบริษัท ปตท. เคมิคอล
จำกัด (มหาชน) (PTTCH) ทำให้สัดส่วนการถือหุ้นในบริษัทฯ เปลี่ยนเป็น ปตท. PTTCH และ ATC
ในสัดส่วนร้อยละ 40 : 40 : 20 ตามลำดับ

เมื่อวันที่ 5 เมษายน 2549 คณะกรรมการ ปตท. มีมติอนุมัติการเพิ่มวงเงินลงทุนเป็นประมาณ 283
ล้านเหรียญสหรัฐ เพื่อให้สอดคล้องกับราคาวัสดุและค่าก่อสร้างที่สูงขึ้น
และมีการปรับสัดส่วนการลงทุน ทำให้สัดส่วนการถือหุ้นของ ปตท. PTTCH และ ATC เป็นร้อยละ
40 : 30 : 30 ตามลำดับ

การลงทุนในโครงการผลิตสารฟีนอล ถือเป็นการดำเนินการตามกลยุทธ์ ปตท.
ในการขยายธุรกิจปลายน้ำที่มีกำไรและสร้างมูลค่าเพิ่มให้กับผลิตภัณฑ์จากกลุ่มบริษัทในเครือปิโตรเคมีของ
ปตท. โดยโรงงานฯ จะตั้งอยู่ในนิคมอุตสาหกรรมตะวันออก ตำบลมาบตาพุด จังหวัดระยอง
และคาดว่าจะเริ่มผลิตเชิงพาณิชย์ได้ในปี 2551 โดยบริษัทฯ
มีแผนการขายฟีนอลภายในประเทศไม่น้อยกว่า 100,000 ตันต่อปี และส่งออกส่วนที่เหลือ
โดยมุ่งเน้นตลาดแถบเอเชียตะวันออกและเอเชียตะวันออกเฉียงใต้เป็นหลัก

6.2.6 บริษัท ทรานส์ ไทย-มาเลเซีย (ประเทศไทย) จำกัด และ Trans Thai-Malaysia (Malaysia) Sdn. Bhd.

ปตท. และ Petronas บริษัทน้ำมันแห่งประเทศมาเลเซีย ได้ร่วมกันจัดตั้งบริษัท ทรานส์
ไทย-มาเลเซีย (ประเทศไทย) จำกัด (TTM (T)) ขึ้นในประเทศไทย เมื่อวันที่ 4 กุมภาพันธ์
2543 และ Trans Thai-Malaysia (Malaysia) Sdn. Bhd. (TTM(M))
ขึ้นในประเทศมาเลเซีย เมื่อวันที่ 21 มีนาคม 2543 โดย TTM (T)
จะดำเนินธุรกิจให้บริการขนส่งก๊าซธรรมชาติทางท่อจากพื้นที่พัฒนาร่วมไทย-มาเลเซีย
(Malaysia-Thailand Joint Development Area หรือ เจดีเอ)
มาใช้ประโยชน์ในประเทศไทย และส่งไปยังชายแดนไทย-มาเลเซีย
รวมทั้งให้บริการแยกก๊าซธรรมชาติ ที่จังหวัดสงขลา และขนส่งก๊าซปิโตรเลียมเหลว (ก๊าซหุงต้ม)
ทางท่อจากจังหวัดสงขลาไปยังชายแดนไทย-มาเลเซีย ส่วน TTM (M)
จะดำเนินธุรกิจให้บริการขนส่งก๊าซธรรมชาติและก๊าซปิโตรเลียมเหลวทางท่อจากชายแดนไทย-มาเลเซีย
ไปใช้ประโยชน์ในประเทศมาเลเซีย ณ วันที่ 31 ธันวาคม 2549 TTM (T) มีทุนชำระแล้ว
10,220 ล้านบาท และ TTM (M) มีทุนชำระแล้ว 52.8 ล้านริงกิต (มาเลเซีย) โดยมี ปตท.
และ Petronas ถือหุ้นใน สัดส่วนร้อยละ 50 ของทุนที่ชำระแล้วเท่ากันทั้งสองบริษัท

บริษัทฯ ได้ให้บริการขนส่งก๊าซธรรมชาติให้บริการแยกก๊าซฯ และขนส่งผลิตภัณฑ์ของโรงแยกก๊าซ
ตั้งแต่ 1 มกราคม 2549 และจะขยายบริการขนส่งก๊าซฯ ให้ ปตท. อีก 400
ล้านลูกบาศก์ฟุตต่อวันในต้นปี 2550 ซึ่งโครงการขยายบริการขนส่งก๊าซดังกล่าว
ได้เริ่มงานวางท่อแล้ว ตั้งแต่ ธันวาคม 2549 จากแหล่งก๊าซฯ เจดีเอแปลง เอ 18
เชื่อมต่อกับท่อส่งก๊าซฯ เส้นที่ 3 ของ ปตท. เมื่อวางท่อฯ เสร็จและให้บริการขนส่งก๊าซฯ
แล้วนอกจากบริษัทจะมีรายได้เพิ่มยังช่วยให้ ปตท. จัดหาก๊าซฯ
ได้เพียงพอกับความต้องการของลูกค้า
ซึ่งสร้างเสถียรภาพและเพิ่มความมั่นคงด้านพลังงานให้ประเทศไทยด้วย

6.2.7 บริษัท พีทีที ยูทิลิตี้ จำกัด

คณะกรรมการ ปตท. ในการประชุมเมื่อวันที่ 24 มิถุนายน 2547 มีมติอนุมัติให้ ปตท.เข้าร่วมทุนกับ
NPC และ TOC (ได้ควบบริษัท เมื่อวันที่ 7 ธันวาคม 2548 และจัดตั้งบริษัทใหม่ชื่อ บริษัท ปตท.
เคมิคอล จำกัด (มหาชน) (PTTCH) และ ATC โดย
ผู้ร่วมทุนได้จดทะเบียนจัดตั้งบริษัท พีทีที ยูทิลิตี้ จำกัด (PTTUT) ขึ้นเมื่อวันที่ 13 กรกฎาคม 2547
เพื่อดำเนินโครงการก่อสร้างโรงงานผลิตไฟฟ้าและไอน้ำ (Utilities)
สำหรับผลิตและจำหน่ายไฟฟ้าและไอน้ำให้กับผู้ถือหุ้น
รวมถึงบริษัทในเครือของผู้ถือหุ้นและโรงงานบริเวณใกล้เคียง ณ วันที่ 31 ธันวาคม 2549 บริษัท
พีทีที ยูทิลิตี้ จำกัด มีทุนที่ออกและชำระแล้ว 2,542.5 ล้านบาท
และอยู่ระหว่างดำเนินการจดทะเบียนทุนที่ออกและชำระแล้วกับกระทรวงพาณิชย์เป็น 3,791.6
ล้านบาท ทั้งนี้ ปตท. ถือหุ้นร้อยละ 40 ของทุนที่ออกและชำระแล้ว

บริษัท พีทีที ยูทิลิตี้ จำกัด
ได้จัดทำแผนขยายขนาดโครงการผลิตและจำหน่ายไฟฟ้าและไอน้ำให้สอดคล้องกับความต้องการของลูกค้าที่เพิ่มขึ้นเป็นระยะ
ๆ โดยเพิ่มขนาดของโครงการรวมเป็นกำลังผลิตไฟฟ้าติดตั้งประมาณ 525 เมกกะวัตต์
และกำลังผลิตไอน้ำติดตั้งประมาณ 2,060 ตัน/ชั่วโมง โดยจะก่อสร้างโครงการ ณ
บริเวณนิคมอุตสาหกรรมต่างๆ ในจังหวัดระยอง มีมูลค่าการลงทุนในโครงการเบื้องต้น (Initial
investment) ประมาณ 740.4 ล้านเหรียญสหรัฐ
(ตัวเลขกำลังการผลิตและมูลค่าโครงการบางส่วนเป็นประมาณการซึ่งกำลังรอการพิจารณาอนุมัติจากคณะกรรมการ
ปตท.)

ปตท. จะเป็นผู้จัดหาก๊าซธรรมชาติให้กับ บริษัท พีทีที ยูทิลิตี้ จำกัด
เพื่อใช้เป็นเชื้อเพลิงในการผลิตกระแสไฟฟ้าและ
ไอน้ำ โดยจะมีสัญญาซื้อขายก๊าซธรรมชาติระหว่างกันที่ปริมาณวันละ 8,000 ล้านบีทียู มีอายุสัญญา
15 ปี และบริษัท พีทีที ยูทิลิตี้ จำกัด มีความต้องการไฟฟ้าสำรองจากการไฟฟ้าส่วนภูมิภาค (กฟภ.)
ประมาณ 20-50 เมกกะวัตต์ เมื่อวันที่ 1 มิถุนายน 2549 บริษัท พีทีที ยูทิลิตี้ จำกัด
เริ่มดำเนินการเชิงพาณิชย์ในส่วนของโครงการพื้นที่ 1 ระยะแรก
ซึ่งประกอบด้วยโรงผลิตไฟฟ้าขนาด 37.5 เมกกะวัตต์ และโรงผลิตไอน้ำขนาด 120 ตัน/ชั่วโมง
ขายให้ลูกค้าซึ่งเป็นบริษัทในกลุ่ม ปตท. และบริษัทอื่นๆ ในนิคมอุตสาหกรรมตะวันออก

6.2.8 บริษัท พีทีที แอลเอ็นจี จำกัด

คณะกรรมการ ปตท. ในการประชุมเมื่อวันที่ 24 มิถุนายน 2547 มีมติให้ ปตท.จัดตั้ง บริษัท พีทีที
แอลเอ็นจี จำกัด และ ปตท.ได้จดทะเบียนจัดตั้งบริษัทขึ้นเมื่อวันที่ 31 สิงหาคม 2547
เพื่อประกอบกิจการให้บริการ/จัดการเกี่ยวกับการปฏิบัติการและบำรุงรักษาท่าเรือ Terminal
รับผลิตภัณฑ์ LPG คลังสำรอง LNG และโรงเปลี่ยนสถานะ LNG เป็นก๊าซธรรมชาติ (LNG
Re-gasification & Receiving Terminal) ขนาดประมาณ 5 ล้านตันต่อปีในระยะที่ 1
และจะเพิ่มขนาดเป็นประมาณ 10 ล้านตันต่อปีในระยะที่ 2 โดยบริษัทจะคิดค่าบริการในรูป
Throughput & Service Fee และ ปตท.จะเป็นผู้จัดหาและนำเข้า LNG

ทั้งนี้ ณ วันที่ 31 ธันวาคม 2549 บริษัท พีทีที แอลเอ็นจี จำกัด มีทุนจดทะเบียนชำระเต็มมูลค่า 50
ล้านบาท และชำระแล้ว 50 ล้านบาท และจะทยอยเพิ่มทุนตามความจำเป็น ปตท. ถือหุ้นอยู่ร้อยละ
100 ในระยะเริ่มต้น และจะหาพันธมิตรร่วมทุนในภายหลัง โดย ปตท. จะเป็นผู้ถือหุ้นใหญ่ ทั้งนี้
คาดว่าโครงการระยะที่ 1 จะก่อสร้างแล้วเสร็จประมาณปี 2553 และระยะที่ 2 ประมาณปี 2556
เพื่อรองรับแผนการนำเข้า LNG ของ ปตท.

บริษัท พีทีที แอลเอ็นจี จำกัด ได้ดำเนินการศึกษาความเหมาะสมของโครงการ
และได้จัดหาที่ดินบริเวณพื้นที่โครงการพัฒนาท่าเรืออุตสาหกรรม ระยะ 2 นิคมอุตสาหกรรมมาบตาพุด
จังหวัดระยอง สำหรับเป็นสถานที่ก่อสร้างโครงการ บริษัทพีทีที แอลเอ็นจี ได้ออกเอกสาร
ประกวดราคา งานขุดลอกและถมพื้นที่โครงการ ฯให้กับบริษัทที่ผ่านการคัดเลือกคุณสมบัติเบื้องต้น
(Pre – Qualification ) คาดว่าจะสามารถให้ผู้รับเหมาเริ่มงานได้ในไตรมาสแรกปี 2550
นอกจากนี้ บริษัท พีทีที แอลเอ็นจี ได้ลงนามสัญญาจ้างบริษัทที่ปรึกษาออกแบบและควบคุมงานก่อสร้าง
LNG Receiving Terminal และงานถมพื้นที่ ขณะนี้อยู่
ระหว่างออกแบบทางวิศวกรรมและเตรียมเอกสารประกวดโดยจะสามารถออกเอกสารประกวดราคางาน
Jetty Development and LNG Receiving Terminal
ให้กับบริษัทที่ผ่านการคัดเลือกคุณสมบัติเบื้องต้น (Pre-Qualification) ได้ในไตรมาสแรก ปี
2550 และจะสามารถให้ผู้รับเหมาเริ่มงานได้ในไตรมาส 4 ปี 2550
โดยมีเป้าหมายก่อสร้างโครงการระยะที่ 1 แล้วเสร็จประมาณสิ้นปี 2553 และเริ่มรับ LNG
ได้ในสิ้นไตรมาสแรกปี2554 เพื่อรองรับแผนการนำเข้า LNG ของ ปตท.

นอกจากนี้ ปตท.กำลังดำเนินการเจรจาหาพันธมิตรร่วมทุน เช่น กฟผ. บริษัท ผลิตไฟฟ้า จำกัด
(มหาชน) และอื่นๆ

6.2.9 บริษัท ราชบุรีเพาเวอร์ จำกัด

คณะกรรมการ ปตท. ในการประชุมเมื่อวันที่ 26 กุมภาพันธ์ 2547 มีมติให้ ปตท.
เข้าร่วมทุนในบริษัท ราชบุรีเพาเวอร์ จำกัด (RPCL) ในสัดส่วนร้อยละ 15
โดยเข้าซื้อหุ้นที่ราคามูลค่าที่ตราไว้ (Par Value) หุ้นละ 100 บาท
ปัจจุบันได้ชำระค่าหุ้นไปแล้วเป็นมูลค่ารวมทั้งสิ้น 337.5 ล้านบาท ณ วันที่ 31 ธันวาคม 2549
บริษัทราชบุรีเพาเวอร์ จำกัด มีทุนจดทะเบียนชำระแล้วจำนวน 2,250,000,000 บาท

RPCL เป็นผู้ผลิตไฟฟ้าเอกชนรายใหญ่ (IPP)
จัดตั้งขึ้นเพื่อประกอบกิจการผลิตและจำหน่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.)
โดยเป็นโรงไฟฟ้าแบบพลังความร้อนร่วมที่ใช้ก๊าซธรรมชาติเป็นเชื้อเพลิง (Natural Gas Fired
Combined-Cycle Power Plant) จำนวน 2 ชุด มีกำลังการผลิตไฟฟ้ารวม 1,400 เมกะวัตต์
ขณะนี้อยู่ในระหว่างการก่อสร้างโรงผลิตไฟฟ้า
โดยมีกำหนดจ่ายไฟฟ้าจากโรงไฟฟ้าพลังความร้อนร่วมเข้าระบบของ กฟผ. (Commercial
Operation Date) หน่วยที่ 1 ประมาณเดือนมีนาคม 2551 และหน่วยที่ 2 ประมาณเดือนมิถุนายน
2551

การเข้าร่วมทุนใน RPCL สอดคล้องกับทิศทางการดำเนินธุรกิจของกลุ่ม ปตท.
ที่ให้ความสำคัญกับการลงทุนในธุรกิจก๊าซธรรมชาติแบบครบวงจร ซึ่งรวมถึงกิจการไฟฟ้า
เพื่อเพิ่มความมั่นคงด้านตลาดก๊าซธรรมชาติของ ปตท. โดย ปตท.จะเป็นผู้จัดหาก๊าซธรรมชาติให้กับ
RPCL เพื่อใช้เป็นเชื้อเพลิงในการผลิตไฟฟ้า

เมื่อวันที่ 27 กุมภาพันธ์ 2547 RPCL ได้ลงนามสัญญาสำคัญ 3 ฉบับ ได้แก่ สัญญาซื้อขายไฟฟ้า
(Power Purchase Agreement: PPA) กับ กฟผ. สัญญาจัดหาก๊าซธรรมชาติ (Gas Sale
Agreement: GSA) กับบริษัท ปตท. จำกัด (มหาชน) และสัญญาเช่าที่ดิน (Land Lease
Agreement: LLA) กับบริษัทในเครือของบริษัท ผลิตไฟฟ้าราชบุรีโฮลดิ้ง จำกัด (มหาชน) ซึ่ง
กฟผ. ตกลงรับซื้อไฟฟ้าที่บริษัท ราชบุรีเพาเวอร์ จำกัด ผลิตได้ทั้งหมด มีอายุสัญญา 25 ปี
นับตั้งแต่โรงไฟฟ้าหน่วยที่ 1 จ่ายไฟฟ้าเข้าระบบของ บริษัท กฟผ. จำกัด (มหาชน)
ในเดือนมีนาคม 2551 และหน่วยที่ 2 ในเดือนมิถุนายน 2551 จึงถือว่าเป็นโครงการที่มีความมั่นคง

6.2.10 บริษัท เอนเนอร์ยี่ คอมเพล็กซ์ จำกัด

บริษัท เอนเนอร์ยี่ คอมเพล็กซ์ จำกัด เป็นบริษัทที่จัดตั้งขึ้นโดยการร่วมทุนระหว่าง ปตท. กับ
ปตท.สผ. เมื่อวันที่
11 สิงหาคม 2547
เพื่อพัฒนาและบริหารพื้นที่ที่กำหนดไว้ให้เป็นศูนย์รวมธุรกิจทางด้านพลังงานของประเทศ
เป็นที่ตั้งอาคารสำนักงานของกระทรวงพลังงาน ปตท. ปตท.สผ. และบริษัทในเครือ
ตลอดจนบริษัทเอกชนทั่วไปที่อยู่ในธุรกิจพลังงาน โดยมีทุนจดทะเบียนเริ่มแรก 1 ล้านบาท แบ่งเป็น
100,000 หุ้น มูลค่าหุ้นละ 10 บาท ทั้งนี้ในระยะแรก ปตท. และ ปตท.สผ.
จะร่วมถือหุ้นในสัดส่วน 50:50 เพื่อผลักดันโครงการในระยะแรกและระยะต่อไป
เปิดโอกาสให้ผู้สนใจอื่นๆ เข้ามาถือหุ้น

6.2.11 บริษัท บางจากปิโตรเลียม จำกัด (มหาชน) (บางจาก)

คณะกรรมการ ปตท. ครั้งที่ 8/2548 เมื่อวันที่ 29 สิงหาคม 2548 ได้ให้ความเห็นชอบให้ ปตท.
เข้าลงทุนในบริษัท บางจากปิโตรเลียม จำกัด (มหาชน) (บางจากฯ) จำนวนประมาณ 100 -
120 ล้านเหรียญสหรัฐฯ ในราคาเบื้องต้นระหว่าง 14-16 บาทต่อหุ้น
เพื่อใช้ลงทุนในโครงการปรับปรุงคุณภาพผลิตภัณฑ์ (Product Quality Improvement Project
หรือ PQI Project) ของบางจาก โดยโครงการดังกล่าวเป็นการปรับปรุงหน่วยกลั่นด้วยการติดตั้ง
Hydro Cracking Unit เพื่อลดสัดส่วนการผลิตน้ำมันเตาและเพิ่มสัดส่วนน้ำมันเบนซินและดีเซล
นอกจากนี้ยังมีโครงการปรับปรุงหน่วยเพิ่มคุณภาพน้ำมัน (Reformer Unit & Gas Oil
Hydrotreating Unit) เพื่อให้น้ำมันที่ผลิตได้คุณภาพตามข้อกำหนดในอนาคต ทั้งนี้ โครงการ
PQI ดังกล่าวคาดว่าจะแล้วเสร็จในไตรมาส 4 ปี 2551
และจะเริ่มดำเนินการเชิงพาณิชย์ได้ประมาณไตรมาส 1 ปี 2552

คณะกรรมการ ปตท. ครั้งที่ 3/2549 เมื่อวันที่ 16 มีนาคม 2549 มีมติเห็นชอบให้
ปตท.เข้าลงทุนในบางจาก โดยการเข้าซื้อหุ้นสามัญเพิ่มทุนและหุ้นกู้แปลงสภาพ ในวงเงินจำนวน
120 ล้านเหรียญสหรัฐฯ ในราคาหุ้นละ 14 บาท

เมื่อวันที่ 21 เมษายน 2549 ปตท. และบางจาก
ได้ลงนามในสัญญาขายหุ้นเพิ่มทุนรวมถึงสัญญาจัดหาน้ำมันดิบ และสัญญารับผลิตภัณฑ์น้ำมันสำเร็จรูป
และ เมื่อวันที่ 16 พฤษภาคม 2549 ปตท. ได้ชำระเงินลงทุนในบางจาก
เพื่อใช้เป็นเงินลงทุนในโครงการปรับปรุงคุณภาพผลิตภัณฑ์ (PQI) จำนวน 4,515.12 ล้านบาท
(120 ล้านเหรียญสหรัฐ) เป็นหุ้นสามัญของบางจากจำนวน 280.68 ล้านหุ้น ในราคา 14
บาทต่อหุ้น และหุ้นกู้แปลงสภาพจำนวน 58,560 หน่วย ในราคา 10,000 บาทต่อหุ้น
และทำให้สัดส่วนการถือหุ้นของ ปตท. ในบางจาเพิ่มขึ้นจาก 7.6% เป็น 29.75%

6.2.12 บริษัท พีทีที โพลิเมอร์ โลจิสติกส์ จำกัด

ตามที่ ปตท. และบริษัทในเครือมีแผนขยายการลงทุนในอุตสาหกรรมปิโตรเคมีขั้นปลาย
ได้แก่ผลิตภัณฑ์เม็ดพลาสติก PE และ PP ซึ่งหากโครงการต่างๆ เป็นไปตามแผนงานแล้ว
จะมีเม็ดพลาสติกประมาณ 1.65 ล้านตันต่อปี (ไม่รวมผลิตภัณฑ์จาก IRPC อีกประมาณ 7
แสนตันต่อปี) และมีการจำหน่ายในทุกตลาดทั่วโลก โดยที่ ปตท., PTT CHEM และ BPE
ได้ร่วมกันจัดตั้งบริษัท พีทีที โพลิเมอร์ มาร์เก็ตติ้ง จำกัด PTTPM
ขึ้นเพื่อเป็นหน่วยงานรับผิดชอบด้านการตลาดและจัดจำหน่ายผลิตภัณฑ์ HDPE ที่ผลิตร่วมกันแล้ว
แต่ยังไม่มีหน่วยงานรับผิดชอบงานด้านโลจิสติกส์โดยเฉพาะ

คณะกรรมการ ปตท. ในการประชุมเมื่อวันที่ 27 เมษายน 2549 มีมติให้ ปตท. จัดตั้ง บริษัท พีทีที
โพลิเมอร์ โลจิสติกส์ จำกัด และ ปตท. ได้จดทะเบียนจัดตั้งบริษัทขึ้นเมื่อวันที่ 11 กันยายน 2549
โดยมีทุนจดทะเบียน 1,200 ล้านบาท เรียกชำระเบื้องต้น 300 ล้านบาท (25%
ของทุนจดทะเบียน) โดย ปตท. ถือหุ้น 100% ในระยะเริ่มต้น
และจะพิจารณาให้บริษัทในเครือเข้าร่วมถือหุ้นในภายหลัง

วัตถุประสงค์หลักของการจัดตั้งบริษัท พีทีที โพลิเมอร์ โลจิสติกส์ ขึ้นนั้น
เพื่อให้เป็นหน่วยงานที่ให้บริการด้าน
โลจิสติกส์ครบวงจร แก่บริษัทปิโตรเคมีกลุ่ม ปตท. ในราคาที่แข่งขันได้ในตลาด
และมุ่งเน้นการให้บริการที่มีประสิทธิภาพ และทันสมัย ซึ่งจะสอดคล้องกับกลยุทธ์ในด้าน Achieve
Cost Competitiveness และสร้างความแข็งแกร่งให้กับธุรกิจปิโตรเคมีของ กลุ่ม ปตท.
โดยจะได้ลงทุนก่อสร้าง Silo, Warehouse รวมทั้ง Bagging & Packing เพื่อเป็น
Logistics Center
ซึ่งคาดว่าจะดำเนินการก่อสร้างศูนย์โลจิสติกส์แล้วเสร็จและเริ่มดำเนินการให้บริการเต็มรูปแบบได้ภายใน
มิถุนายน 2552

ปริมาณผลิตภัณฑ์ที่รองรับ

หน่วย : พันตันต่อปี

  -------------- -------------- -------------- -------------- --------------
  ผลิตภัณฑ์         บริษัท           2550           2551           2552

  PE             BPE            250            250            250

                 PTTCHEM        250            250            300

                 PTTPE                                        700

                 Sub-Total      500            500            1,250

  PP             HMC                                          300

  EVA            PTTCHEM                                      100
  -------------- -------------- -------------- -------------- --------------

6.2.13 บริษัท พีทีที อาซาฮี เคมิคอล จำกัด (PTTAC)

คณะกรรมการ ปตท. ในการประชุมเมื่อวันที่ 27 เมษายน 2549 มีมติให้ ปตท. จัดตั้ง บริษัท พีทีที
อาซาฮี เคมิคอล จำกัด ซึ่งเป็นบริษัทร่วมทุนระหว่าง ปตท., Asahi Kasei Chemicals
Corporation (Asahi) และ Marubeni Corporation (Marubeni) ในสัดส่วน ปตท. :
Asahi : Marubeni เท่ากับ 47.5 : 47.5 : 5 และได้จดทะเบียนจัดตั้งบริษัทขึ้นเมื่อวันที่ 1
สิงหาคม 2549 ด้วยทุนจดทะเบียน 200 ล้านบาท ทั้งนี้ ณ วันที่ 4 ธันวาคม 2549
มีทุนจดทะเบียนชำระแล้ว 140 ล้านบาท

วัตถุประสงค์ของ PTTAC เพื่อก่อสร้างโรงงานผลิตสาร Acrylonitrile (AN :
อะคริโลไนไตรล์) ขนาด 200,000 ตันต่อปี ซึ่งนำไปใช้ในการผลิตเสื้อผ้า พรม
และส่วนประกอบของอุปกรณ์ไฟฟ้า และผลิตสาร Methyl Methacrylate (MMA :
เมททิลเมตาคิวเลต) ขนาด 70,000 ตันต่อปี ซึ่งนำไปใช้ในการผลิตเม็ดพลาสติก PMMA เป็นหลัก
นอกจากนี้ ปตท. และ Asahi
อยู่ในระหว่างการศึกษาความเป็นไปได้ของการลงทุนการผลิตเม็ดพลาสติก Poly
MethylMethacrylate ( PMMA : โพลีเมททิลเมตาคริวเลต) ขนาด 25,000 ตันต่อปี
ซึ่งนำไปใช้เป็นวัตถุดิบในการผลิตเป็นสิ่งของพลาสติกที่โปร่งใสและทนทาน เช่น
กระจกไฟท้ายรถยนต์ เลนส์แว่นตา หลังคาแบบโปร่งใส จอโทรศัพท์มือถือ จอโทรทัศน์แบบจอแบน
จอคอมพิวเตอร์ เป็นต้น

ที่ตั้งของโครงการอยู่ในพื้นที่นิคมอุตสาหกรรมตะวันออก จ. ระยอง
เพื่อรองรับความต้องการของสาร AN, MMA และเม็ดพลาสติก PMMA เพื่อจำหน่ายภายในประเทศ
และส่งออกบางส่วน โดยใช้ก๊าซโพรเพนจากโรงแยกก๊าซฯ ปตท. หน่วยที่ 6 และ Acetone จาก
บริษัท พีทีที ฟีนอล จำกัด (PPCL) เป็นวัตถุดิบหลักในการผลิต
คาดว่าจะเริ่มดำเนินการผลิตได้ในไตรมาสที่ 1 ปี 2553